Gy. Bárdos, poslanec: (2009-06-26):
Veľmi krátko, kolegyne, kolegovia, k vládnemu návrhu zákona, o ktorom už rokujeme teraz druhý deň a vyzerá tak, že ani hlasovanie dnes nebude, ale hlasovanie bude odložené nie kvôli tomuto zákonu na utorok, lebo poslanci vládnej koalície asi nie sú veľmi disciplinovaní, lebo veľmi veľa ich chýba a takýmto spôsobom nemôžete prijať aj ten váš návrh, ktorý prerokovávate vy v zrýchlenom konaní, čo sa týka PPP projektov. A, samozrejme, keď tento návrh nemôžete prijať, tak nebudete hlasovať ani o ostatných záležitostiach. Takže bez toho, že by sme o tom rokovali, vyzerá to tak, že Národná rada dnes hlasovať nebude a všetky hlasovania vládna koalícia kvôli neúčasti svojich poslancov, keď má 85 poslancov a 76 je úplne postačujúcich na to, aby Národná rada mohla prijať niečo, aj čo sa týka iných návrhov, aj medzinárodnú zmluvu môže prijať. To znamená, že keby ste tu boli, tak, samozrejme, je možné o tom hlasovať, ale asi máte problémy už aj vo vládnej koalícii. Veď tie hlasovania, ktoré boli tu a ktorých sme boli svedkami, hovoria o tom, že aj keď ešte nie je 1. január 2010, kedy sa končí koaličná zmluva, ale už to škrípe medzi vami a tie jednotlivé hlasovania už ukazujú, že až tak všetko v poriadku nie je, ako sa tvárite na tlačových besedách, keď tam spolu sedia traja predsedovia troch koaličných strán. Ale ja sa vrátim ešte, samozrejme, k prerokovanému bodu zákona, návrhu zákona. Moja kolegyňa Ágnes Biró alebo kolegyňa Klára Sárközy, Anna Szögedi, pán kolega József Berényi už vystupovali a povedali svoj názor aj názor poslaneckého klubu na návrh zákona. My sme sa vyjadrovali aj v médiách, takže náš názor je úplne jasný a jednoznačný, ale chcem využiť túto šancu a túto možnosť, že aj v rámci rozpravy, aj za poslanecký klub, aj za seba by som povedal ešte niekoľko myšlienok k tomu, prečo sa prijíma tento návrh zákona a akým spôsobom sa zachováme počas hlasovania. Treba konštatovať, pán minister, že tento vládny návrh zákona nepatrí do 21. storočia. Je to marketingový ťah vládnej koalície. V prvom rade dominantnej strany vládnej koalície SMER-u – sociálnej demokracie, čo ja som sa už vyjadril, keď som reagoval na vás, keď ste vystúpili, že ľavicový SMER sprava prebieha Slovenskú národnú stranu a takýmto spôsobom dáva návrh, aby si získal voličov, aby ukázal aj SMER, že aj my sme takí chlapci ako tí, ktorí hovoria, že my sme tí praví. Samozrejme, treba to povedať na rovinu a myslím, že aj z toho miesta treba upriamiť pozornosť na tento jav. Pán minister, vy ste silný muž v rámci SMER-u, vy ste, neviem v rámci hierarchie SMER-u, že kde patríte, to nie je moja úloha to nejakým spôsobom zistiť alebo to hodnotiť, ale každý vie, že keď to predkladá pán minister Maďarič, tak to je návrh, za ktorým je SMER, tým pádom dominantná strana vládnej koalície a takýmto spôsobom ste pripravili aj tento vládny návrh zákona. Viackrát ste povedali, že ochrana jazyka. Veď, samozrejme, s tým žiaden problém nemáme. Žiaden problém s tým nemáme, treba chrániť jazyk, každý jazyk, aj štátny jazyk. To je v poriadku. Ale v žiadnom prípade nie na úkor používania ďalších jazykov, napríklad v tomto prípade menšinových jazykov. Ja som sa vás pýtal aj na rokovaní výboru, aj teraz vám položím túto otázku, či náhodou vaše ministerstvo, alebo vy sám ste nerozmýšľali o tom, že keď zmeniť zákon o štátnom jazyku, tak súbežne dať aj návrh o používaní menšinových jazykov. A či náhodou tam by ste nechceli alebo neuvažujete, ja nehovorím, že sankcie sú v poriadku, ale v tomto zákone chcete sankcie, ale v tom zákone, ako už hovorila včera kolegyňa Ágnes Biró, v tom zákone, ktorý hovorí o používaní menšinových jazykov, žiadnu sankciu nemáte. Že či tam náhodou nechcete alebo nepripravujete tiež nejaké sankcie. My sme proti sankciám, ale z vašej kuchyne všetko môže vyjsť. Takže sa vás pýtam, či náhodou ste nerozmýšľali o tom, že súbežne urobiť zmenu tých zákonov napríklad aj v tom duchu, že zmeníte 20-percentnú klauzulu na 10-percentnú alebo tam nebude žiadne percento. Takže ten trend a ten smer by mal byť iný. Veď Rada Európy, myslím, že všetky materiály, ktoré tu boli citované aj včera, aj na rôznych fórach, hovoria jasnou rečou, že ten trend, ten smer je jasný a je iný, ako ste predložili tento vládny návrh zákona, ktorý patrí, myslím, nie do 21., ale do 19. storočia. A, samozrejme, ešte raz to chcem zdôrazniť, je to marketingový ťah v prvom rade SMER-u – sociálnej demokracie, a tým pádom vládna koalícia chce ukázať, že no tak my sme urobili poriadok a zaviedli sme sankcie. Pán minister, tie sankcie chcete zaviesť, viete veľmi dobre, že Ústavný súd povedal, že sankcie sú protiústavné. Takže už poznáme verdikt Ústavného súdu, čo sa týka sankcií v rámci jazykového zákona, a Ústavný súd to vyriekol. Tým pádom máme precedens, ale vy, samozrejme, v rámci populizmu a v rámci štátneho dirigizmu chcete niečo zaviesť a chcete takýmto spôsobom získať politické body alebo bodíky. Nie je to korektné a SMER – sociálna demokracia, ktorá sa pasuje do ľavicového spektra a v Socialistickej internacionále, chce niečo urobiť, aj frakcii socialistov chcete dokázať, že patrí tam, tak myslím, že to nie je ten návrh zákona, ktorý patrí do dielne takejto strany, ale vy takýmto spôsobom robíte marketingový ťah. Viackrát tu bolo povedané, že v prípade zasahovania zákona do používania jazyka je to vlastne jednoznačne štátny dirigizmus, ktorý by sme nemali takýmto spôsobom prijať v zákone. Pán minister, viackrát ste hovorili o tom, že tento zákon sa netýka používania menšinových jazykov, ale sa týka používania štátneho jazyka. Aj ste sa hneď usvedčili, že nemáte pravdu, lebo stále o tom hovoríte, veď aj táto rozprava je o tom, že akým spôsobom to bude mať vplyv na používanie menšinových jazykov. Aj pozmeňujúce návrhy hovoria o tom a dokazujú to, že tento návrh zákona je aj o používaní menšinových jazykov a týka sa používania menšinových jazykov. Takže nie je to pravda, čo ste tvrdili. Zavádzate, vy nehovoríte pravdu, keď hovoríte, že tento návrh zákona je úplne v poriadku a my nehovoríme k veci a hovoríme od veci, keď sa vyjadrujeme k tomu, že sa to týka aj predstaviteľov používateľov menšinových jazykov. Myslím, že absolútne nie je v poriadku, že vy namiesto toho, aby ste riešili konkrétne veci, napríklad, aby v nemocniciach, veď máme tam iný problém v nemocniciach a v celom zdravotníctve, v celom sektore, nie to, že ako sa tam rozpráva. Vy chcete ešte aj to usmerňovať a chcete povedať, že aké pravidlá hry. Maximálne súhlasím s kolegom poslancom Lászlóom Nagyom, ktorý povedal, že úplne je postačujúca agenda, keď je agenda v štátnom jazyku. A netreba usmerňovať, netreba to tam napísať, že akým spôsobom, kde je to možné, kde nie je to možné. Lebo ani pozmeňujúci návrh, ktorý bol podaný, nerieši túto situáciu a je to diskriminujúce. Takisto aj v prípade riešenia rôznych otázok občanov na rôznej úrovni. Vám nevadí, že tamtí úradníci sú arogantní, ale teraz aby boli arogantní v štátnom jazyku, a tým pádom je to v poriadku. Arogancia môže zostať, aby to bolo v štátnom jazyku – a už je to. (Potlesk.) Jednoducho takéto paragrafy, takéto návrhy nepatria do tohto zákona. A, pán minister alebo členovia vládnej koalície, a keď to myslíte vážne, to, čo hovoríte, že tento návrh zákona nie je o používaní menšinových jazykov, tak, prosím vás pekne, máte tu skvelú šancu a možnosť prijať pozmeňujúci návrh, ktorý hovorí o tom, že tento zákon sa vzťahuje na štátne orgány, orgány územnej samosprávy v rozsahu a za podmienok ustanovených týmto zákonom, pričom práva národnostných menšín a etnických skupín ostatnú nedotknuté. Keď ste si istí, že je to tak a keď hovoríte pravdu, prečo nie je možné prijať tento návrh? Prečo nebolo možné prijať takýto návrh ani v gesčnom výbore? Preto, páni a dámy alebo dámy a páni, lebo to nie je pravda. Tento zákon sa týka menšinových jazykov a používania menšinových jazykov. Dokonca kvôli tomu ste to prijali alebo chcete to prijať, aby ste ukázali, že kto je tu pánom. Kto je tu na prvom mieste a potom sú aj ostatní, ktorí tu sú a môžu niečo hovoriť do toho. Preto náš názor je jasný, že by sme tento zákon nemali prijať. Ešte stále máte šancu, lebo sme dali procedurálne návrhy to vrátiť, prepracovať. Veď prečo sa tak ponáhľate s týmto zákonom? Prečo to chcete prijať? Veď ste sľúbili aj niečo iné aj v zahraničí, na rôznych stretnutiach stále hovoríte to, že, áno, bude to v poriadku, určite to nebude na úkor používania menšinových jazykov, bude to na ochranu štátneho jazyka. Ale, dámy a páni, chcem upriamiť vašu pozornosť, že nie je to tak. Ani tie pozmeňujúce návrhy, ktoré boli prijaté vo výbore, v gesčnom výbore pre kultúru a médiá. A ja som očakával, že v rámci rozpravy niekto z predstaviteľov SMER-u príde sem s pozmeňujúcim návrhom, ktorý by riešil podstatu veci. Preto som sa snažil aj ja na konci vystúpiť, aby som mal tú možnosť reagovať na to, že ako chcete riešiť ten súčasný problém. Veď je to úplne jasné, pán minister, že Slovenská národná strana cez vaše ministerstvo dáva také návrhy, ktoré môžu slúžiť ako základ na podanie na Ústavný súd, kvôli čomu sa chcú obrátiť vaši koaliční partneri na Ústavný súd. A táto otázka sa nerieši, používania geografických názvov, sa nerieši. Bude tu dvojkoľajnosť a toto sa bude využívať aj v rámci podania na Ústavný súd. A preto sme sa prihlásili viacerí do rozpravy, že musíme na to upozorniť. A myslím, že to treba urobiť v Národnej rade. A kde inde, keď nie tam, kde sa prijímajú zákony, kde sa prijíma tento zákon? Pán minister, viete veľmi dobre, že Strana maďarskej koalície – Magyar Koalíció Pártja viackrát povedala svoj názor, napísali sme list, my sme nechceli konfrontáciu, ani teraz nechceme konfrontáciu. Dokonca vieme si predstaviť aj to, že keď nechcete prijímať naše návrhy, ktoré podali moji kolegovia alebo kolegyňa Ágnes Biró, alebo József Berényi, nechcete to prijať, z politických dôvodov by som to aj zobral, v poriadku, nechcete, aby bol prijatý taký zákon alebo taký návrh, lebo je taký úzus v Národnej rade a v tomto prípade, no tak to v žiadnom prípade, aby to poslanec zo Strany maďarskej koalície bol úspešný s pozmeňujúcim návrhom. Ale stále mali ste, dokonca ešte pán Senko má šancu dať taký návrh, ktorý by riešil podstatu veci. Ale tá podstata sa nerieši, samozrejme. Vy chcete mať politické body ešte teraz pred prázdninami a chcete ukázať, samozrejme, a to prijatie musí byť teraz, lebo tie problémy určite budú na jeseň, veď tí, ktorí sme tu, sme svedkami toho, že tie problémy stále narastajú aj v rámci vládnej koalície. A jednou vetou dovoľte, aby som sa vrátil aj ja k tomu, o čom tu hovoril aj pán Minárik alebo aj viacerí rečníci včera. Dámy tu nie sú, ale, páni zo Slovenskej národnej strany, vám fakt nevadí, že čo sa udialo na Hodžovom námestí pred prezidentským palácom? Vám to nevadí? Mne to vadí. Ja som občan Slovenskej republiky maďarskej národnosti a veľmi mi vadí, že také niečo sa môže stať v suverénnej Slovenskej republike. No kde ste? Kde ste vy bojovníci za suverenitu Slovenskej republiky? Kde ste? Keď dáme takýto návrh, tak jednoducho nepodporíte. O čom to hovoríte? Vy si chcete nabaliť svoje národné vrecko, ale nie chrániť suverenitu Slovenska! (Reakcie z pléna. Potlesk.) Pán kolega, keby tam boli predstavitelia alebo keby tam boli občania maďarskej národnosti, no tak už by sme sedeli na mimoriadnom rokovaní. (Prerušenie vystúpenia predsedajúcim.)